সুন্দরবনের উন্নয়নের পরিবেশগত প্রভাব

**সুন্দরবনে উন্নয়নের পরিবেশগত প্রভাব** হলো সুন্দরবনের পরিবেশের ওপর উন্নয়নের প্রভাব নিয়ে করা একটি গবেষণা। সুন্দরবন বিশ্বের বৃহত্তম একক ম্যানগ্রোভ অরণ্য। সুন্দরবন মোট  ভূখণ্ড জুড়ে বিস্তৃত, যার মধ্যে  সংরক্ষিত বনভূমি। এটি একটি স্বাভাবিক ভূ-প্রাকৃতিক অঞ্চল, যা আংশিকভাবে বাংলাদেশের দক্ষিণাংশে এবং আংশিকভাবে ভারতের পশ্চিমবঙ্গে অবস্থিত। এই বন গাঙ্গেয় ব-দ্বীপের দক্ষিণ অংশে অবস্থিত, যার পূর্ব প্রান্তে বাংলাদেশের মেঘনা নদী এবং পশ্চিম প্রান্তে ভারতের হুগলি নদী প্রবাহিত হয়েছে। উত্তরে গঙ্গা-পদ্মা এবং পদ্মা-মেঘনা নদীর সংযোগস্থল, আর দক্ষিণে রয়েছে বঙ্গোপসাগর। যে এলাকাগুলো সংরক্ষিত বনভূমির অন্তর্ভুক্ত নয়, সেখানে মানুষের বসতি গড়ে উঠেছে। ২০০৩ সালের হিসাব অনুযায়ী, এই অঞ্চলের জনসংখ্যা প্রায় ৪ মিলিয়ন।

## পটভূমি

সুন্দরবন একটি ইউনেস্কোর বিশ্ব ঐতিহ্যবাহী স্থান। বছরের পর বছর ধরে মানবকেন্দ্রিক উন্নয়নের কারণে ম্যানগ্রোভ বনাঞ্চলের পরিমাণ কমে এসেছে, তবে বর্তমানে এটি বিভিন্ন আইনি ব্যবস্থার মাধ্যমে সুরক্ষিত। এই বন তার বৈচিত্র্যময় প্রাণীকুলের জন্য বিখ্যাত, বিশেষ করে মহাবিপন্ন রয়েল বেঙ্গল টাইগার-এর জন্য। সুন্দরবন শুধু বিভিন্ন পরিবেশগত সেবা প্রদানই করে না, এটি আশপাশের সম্প্রদায় এবং পুরো দেশের সামাজিক ও অর্থনৈতিক উন্নয়নেও গুরুত্বপূর্ণ ভূমিকা রাখে। তবে, সাম্প্রতিক কিছু উন্নয়ন কার্যক্রম এই অঞ্চলের পরিবেশগত ভারসাম্যের জন্য ক্ষতিকর বলে কিছু মহল মনে করে।

## সুন্দরবনের পরিবেশগত মূল্য

সুন্দরবন পৃথিবীর বৃহত্তম একক জোয়ার-ভাটা নির্ভর লবণসহিষ্ণু ম্যানগ্রোভ অরণ্য। এটি অসংখ্য জোয়ার-ভাটা নির্ভর জলপথ, কাদামাটির চর এবং লবণসহিষ্ণু ম্যানগ্রোভ বনসম্পন্ন ছোট ছোট দ্বীপ দ্বারা বিভক্ত। এখানে বিভিন্ন ধরনের পরিবেশ গঠিত হয়েছে, যা বন্যপ্রাণীর আবাসস্থল হিসেবে কাজ করে। এর মধ্যে রয়েছে সৈকত, মোহনা, স্থায়ী ও আধা-স্থায়ী জলাভূমি, জোয়ার-ভাটার চর, ছোট ছোট খাল, উপকূলীয় বালিয়াড়ি, পশ্চাৎ বালিয়াড়ি এবং উঁচু ভূমি। ম্যানগ্রোভ গাছের অসংখ্য প্রজাতির পাশাপাশি এখানে ২০০ প্রজাতির অতিরিক্ত উদ্ভিদ, ৪০০-র বেশি মাছের প্রজাতি, ৩০০-র বেশি পাখির প্রজাতি, ৩৫ প্রজাতির সরীসৃপ, ৪২ প্রজাতির স্তন্যপায়ী প্রাণী এবং অসংখ্য তলদেশীয় অমেরুদণ্ডী প্রাণী, ব্যাকটেরিয়া ও ছত্রাক পাওয়া যায়। এখানে বসবাসরত উল্লেখযোগ্য বন্যপ্রাণীর মধ্যে রয়েছে জলচর পাখি, বক, পেলিক্যান, চিত্রা হরিণ, রিসাস বানর, বন্য শূকর, রয়েল বেঙ্গল টাইগার, জলজ মনিটর গিরগিটি, মাছ ধরার বিড়াল, ভোঁদড়, অলিভ রিডলি কচ্ছপ, কুমির, বাটাগুর কাছিম এবং পরিযায়ী পাখি। সুন্দরবন প্রাকৃতিকভাবে একটি গুরুত্বপূর্ণ প্রতিরক্ষা ব্যুহ হিসেবেও কাজ করে। এটি ঘন ঘন ঘটে যাওয়া ঘূর্ণিঝড়ের বিরুদ্ধে সুরক্ষা দেয় এবং "প্রায় ৪ কোটি মানুষের জন্য একটি প্রাকৃতিক নিরাপত্তা ব্যবস্থা" বলে বিবেচিত হয়।

## সুন্দরবনের উন্নয়নের ঐতিহাসিক পর্যালোচনা

১৯তম শতকের আগ পর্যন্ত সুন্দরবন খুবই কম জনবসতিপূর্ণ ছিল। ৮ম শতকের কিছু বিচ্ছিন্ন মানব বসতির প্রমাণ পাওয়া গেলেও, স্থায়ী বসতি গড়ে ওঠার প্রক্রিয়া শুরু হয় ১৯তম শতকে। সে সময়, নিচু ভূমির বন পরিষ্কার করে এবং প্রতিরক্ষা বাঁধ নির্মাণের মাধ্যমে মানুষের বসবাসের উপযোগী এলাকা তৈরি করা হয়। ধারণা করা হয়, ১৭৭১ সালে একজন ব্রিটিশ কালেক্টর জেনারেলের পরিকল্পনার মাধ্যমে এই পরিবর্তন শুরু হয়। তার পরিকল্পনা ছিল সুন্দরবনকে ছোট ছোট প্লটে ভাগ করে সম্ভাব্য জমিদারদের কাছে ইজারা দেওয়া, যাতে তারা কাঠ সংগ্রহ করতে পারে এবং রাজস্ব প্রদান করতে বাধ্য হয়। জমিদাররা পশ্চিমবঙ্গসহ প্রতিবেশী অঞ্চল থেকে দরিদ্র কৃষকদের নিয়ে আসেন, যারা বন পরিষ্কার করে জমি চাষের উপযোগী করে তোলে। এই পরিকল্পনার এক শতকের মধ্যে, সুন্দরবনের উত্তর সীমা প্রায় ১০–২০ কিলোমিটার দক্ষিণ-পূর্ব দিকে সরে যায়। ১৮৭৬ সালে, ব্রিটিশ সরকার ঘোষণা দেয় যে যেসব ম্যানগ্রোভ বন এখনো ইজারা দেওয়া হয়নি, সেগুলো সংরক্ষণের আওতায় থাকবে। তবে, বন সংরক্ষণের প্রধান কারণ শুধুমাত্র সরকারি বিধিনিষেধ নয়। জোয়ার-ভাটার প্রভাব ও লবণাক্ত পরিবেশের কারণে জমি উন্নয়নের ব্যয়বহুলতা, এবং রয়েল বেঙ্গল টাইগারের উপস্থিতি—এসব অর্থনৈতিক কারণও বন উজাড় হওয়া ঠেকিয়েছে বলে ধারণা করা হয়। এছাড়া, নদী ও বঙ্গোপসাগরের প্রাকৃতিক সীমানা নির্ধারণও সুন্দরবনকে রক্ষা করতে সহায়ক হয়েছে।

১৮৭৩ থেকে ১৯৬৮ সালের মধ্যে, বিভিন্ন বিধিনিষেধ থাকা সত্ত্বেও, সুন্দরবনের ম্যানগ্রোভ বনাঞ্চলের পরিমাণ প্রায় অর্ধেকে নেমে আসে। এর মূল কারণ ছিল বনভূমিকে কৃষিজমি ও বসতিতে রূপান্তর করা। এটি বিশেষভাবে তীব্র হয় উপনিবেশিক শাসনের অবসান এবং ভারত ও পাকিস্তানের পৃথক রাষ্ট্র হিসেবে গঠনের পর। বিপুলসংখ্যক মানুষ সুন্দরবনে অভিবাসন করে, যার ফলে ম্যানগ্রোভ বনের সীমানা আরও দক্ষিণে সরে যায় এবং হুগলি নদী থেকে মাতলা নদীর মধ্যবর্তী অঞ্চল সম্পূর্ণ পরিষ্কার হয়ে যায়। তবে, ১৯৭১ সালে বাংলাদেশ স্বাধীন হওয়ার পর এবং ১৯৭২ সালে বিভিন্ন বন ও বন্যপ্রাণী সংরক্ষণ আইন প্রণীত হওয়ার ফলে, সুন্দরবনের ম্যানগ্রোভ বন আইনগত সুরক্ষার আওতায় আসে। এই আইনগুলোর প্রধান লক্ষ্য ছিল বিপন্ন রয়েল বেঙ্গল টাইগারের সংখ্যা বৃদ্ধি এবং তাদের আবাসস্থল রক্ষা করা। ফলস্বরূপ, জনসংখ্যার ঘনত্ব উল্লেখযোগ্যভাবে বৃদ্ধি পেলেও, ১৯৬০-এর দশক থেকে ম্যানগ্রোভ বনাঞ্চলের মোট আয়তন তুলনামূলকভাবে স্থিতিশীল রয়েছে।

## সুন্দরবন বাসিন্দাদের সংস্কৃতি ও জীবিকা

থাম্ব|সুন্দরবনে অবৈধ মাছ ধরা

সুন্দরবনের সম্পূর্ণ সম্প্রদায় তাদের জীবন-জীবিকার জন্য সরাসরি বন ও জলপথের ওপর নির্ভরশীল। তাদের জীবিকার মধ্যে মাছ ধরা থেকে শুরু করে মধু সংগ্রহ পর্যন্ত বিভিন্ন পেশা অন্তর্ভুক্ত রয়েছে। সুন্দরবন এলাকার প্রায় ৮৫ শতাংশ মানুষ কৃষির ওপর নির্ভরশীল। এখানে মানুষের সামাজিক ও অর্থনৈতিক অবস্থান মূলত জমির মালিকানার ওপর নির্ভর করে। জেলেদের মধ্যেও আর্থ-সামাজিক বৈষম্য দেখা যায়, কারণ সবাই মাছ ধরার নৌকা কিংবা সরকারি অনুমোদিত লাইসেন্স অর্জন করতে পারে না।

সুন্দরবনের মানুষের জীবন প্রায়শই মানুষ ও বন্যপ্রাণীর সংঘাত দ্বারা প্রভাবিত হয়। প্রতি বছর কয়েকটি বাঘ ও কুমিরের আক্রমণের ঘটনা ঘটে। ২০০৮ সালে, শুধুমাত্র সুন্দরবন টাইগার রিজার্ভ এলাকাতেই ছয়জন মানুষ বাঘের আক্রমণে প্রাণ হারিয়েছিল। মানুষ ও বন্যপ্রাণীর সংঘর্ষ, অতিরিক্ত মাছ ধরা এবং বন ধ্বংসের মতো সমস্যার কারণে সরকার জীবিকার ওপর বিভিন্ন বিধিনিষেধ আরোপ করেছে। বন বিভাগের পক্ষ থেকে স্থানীয় জনগণের বননির্ভরতা কমাতে নানা উন্নয়ন প্রকল্প গ্রহণ করা হয়েছে। এর মধ্যে রয়েছে রাস্তাঘাট ও জেটি নির্মাণ, সেচ খাল ও পুকুর খনন, সৌরবিদ্যুতের ব্যবস্থা করা এবং কিছু চিকিৎসা কেন্দ্র স্থাপন। গবেষণায় দেখা গেছে, বেশিরভাগ মানুষ ম্যানগ্রোভ বন এবং এর বাস্তুসংস্থানের সংরক্ষণকে সমর্থন করে। তবে চরম দারিদ্র্য, রাজনৈতিক সদিচ্ছার অভাব এবং স্থানীয় পর্যায়ে কার্যকর প্রতিষ্ঠান না থাকা—এসব কারণ সংরক্ষণ নীতির সফল বাস্তবায়নের ক্ষেত্রে বড় বাধা হয়ে দাঁড়িয়েছে।

পরিবহন ও যোগাযোগের দিক থেকে সুন্দরবন এখনো একটি পশ্চাৎপদ এলাকা হিসেবে বিবেচিত হয়। বর্তমানে কৃষি-সহায়ক কেন্দ্র, মাছ ধরার বন্দর, নৌকা নির্মাণ সুবিধা, বরফ কল বা কোল্ড স্টোরেজের সংখ্যা ও মান উন্নয়নমূলক কার্যক্রমের চাহিদা পূরণে যথেষ্ট নয়।

## পরিবেশের সাম্প্রতিক হুমকি

সুন্দরবন বিভিন্ন মানবসৃষ্ট কর্মকাণ্ডের কারণে অত্যন্ত ঝুঁকির মুখে রয়েছে। এর মধ্যে রয়েছে অতিরিক্ত নৌযান ও মাছ ধরা, ড্রেজিং, পর্যটন ও বন্দর কার্যক্রম, যান্ত্রিক নৌকার চলাচল, নদীর তলদেশ থেকে বালু উত্তোলন এবং কয়লা বিদ্যুৎকেন্দ্র স্থাপন। সুন্দরবনে বেশ কয়েকটি বিপন্ন প্রাণী রয়েছে, যার মধ্যে দুটি বিরল প্রজাতির নদী ডলফিন এবং স্থানীয়ভাবে পাওয়া এক ধরনের পাখি, মাস্কড ফিনফুট, বিশেষভাবে হুমকির মুখে। এসব পরিবেশগত বিপর্যয় বাংলাদেশের সুন্দরবনে রয়েল বেঙ্গল টাইগারের ক্রমহ্রাসমান সংখ্যার ওপরও নেতিবাচক প্রভাব ফেলতে পারে।

### পর্যটন

thumb|240x240px|সুন্দরবন জাতীয় উদ্যানে জামতলা পর্যটন পথে আবর্জনা

সুন্দরবনে পর্যটন শিল্প বেশ সফল হয়ে উঠেছে। ২০০২ সালে যেখানে পর্যটকের সংখ্যা ছিল প্রায় ৫০,০০০, ২০১০ সালে তা বেড়ে ১,১৭,০০০-এ পৌঁছায়। পর্যটকদের অন্যতম প্রধান আকর্ষণ হলো রয়েল বেঙ্গল টাইগার, যা বিভিন্ন বিজ্ঞাপনে ব্যাপকভাবে ব্যবহৃত হয়। যদিও পর্যটন শিল্প স্থানীয় অর্থনীতিতে ইতিবাচক প্রভাব ফেলছে, তবে এটি সুন্দরবনের প্রাকৃতিক পরিবেশের জন্য ক্ষতিকর হয়ে উঠছে। হোটেল নির্মাণের জন্য বন উজাড় করা, আবর্জনার দূষণ, অনুন্নত পয়ঃনিষ্কাশন ব্যবস্থা এবং যান্ত্রিক নৌকার শব্দ দূষণ এর মধ্যে উল্লেখযোগ্য। নিয়ন্ত্রণহীন পর্যটনের ফলে আরও বেশি কাঠের রাস্তা তৈরি হতে পারে, যা পিট ব্যাংক ক্ষয়, মাটির গঠন পরিবর্তন, চারার বণ্টন, প্রাণী বৈচিত্র্য এবং প্রজাতির সংখ্যা হ্রাসের মতো পরিবেশগত সমস্যা সৃষ্টি করতে পারে।

#### নিরাপদ বিকল্প

বর্তমান পর্যটন শিল্পের ক্ষতিকর প্রভাব কমানোর জন্য সুন্দরবনে পরিবেশবান্ধব ইকো-ট্যুরিজমকে উৎসাহিত করা হচ্ছে। ইকো-ট্যুরিজমের অন্যতম সুবিধা হলো এটি দরিদ্র জনগোষ্ঠীর জন্য লাভজনক হতে পারে, কারণ এটি তাদের অর্থনৈতিক সুবিধার অন্যতম লক্ষ্যবস্তু। সুন্দরবনের বাসিন্দারা বনের ওপর ব্যাপকভাবে নির্ভরশীল, তাই কার্যকর সংরক্ষণ কৌশলের জন্য বন সংরক্ষণের সঙ্গে সম্পৃক্ত আয়ের সুযোগ তৈরি করা জরুরি। ইকো-ট্যুরিজম পরিবেশের টেকসই উন্নয়ন নিশ্চিত করার পাশাপাশি অর্থনীতির জন্যও ইতিবাচক বলে বিবেচিত হয়।

### বিদ্যুৎকেন্দ্র

বর্তমানে সুন্দরবনের জন্য অন্যতম বড় হুমকি হলো দুটি কয়লা-চালিত বিদ্যুৎকেন্দ্র, যা বন থেকে মাত্র কয়েক মাইল দূরে নির্মাণের পরিকল্পনা করা হয়েছে। এর একটি হলো ৬৩০-মেগাওয়াট ক্ষমতাসম্পন্ন ওরিয়ন বিদ্যুৎকেন্দ্র, যা ওরিয়ন গ্রুপ নির্মাণের পরিকল্পনা করেছে। ওরিয়ন বিদ্যুৎকেন্দ্রের পরিকল্পনার আগেই রামপাল তাপ বিদ্যুৎ প্রকল্প প্রকল্পের ঘোষণা দেওয়া হয়। এটি ১,৩২০ মেগাওয়াট ক্ষমতাসম্পন্ন একটি প্রকল্প, যা বাংলাদেশ-ভারত যৌথ উদ্যোগে গঠিত "বাংলাদেশ-ইন্ডিয়া ফ্রেন্ডশিপ পাওয়ার কোম্পানি লিমিটেড" বাস্তবায়ন করছে। এই কোম্পানি ভারতের রাষ্ট্রায়ত্ত এনটিপিসি লিমিটেড এবং বাংলাদেশ বিদ্যুৎ উন্নয়ন বোর্ডের অংশীদারিত্বে গঠিত। রামপাল বিদ্যুৎকেন্দ্র বাংলাদেশে নির্মিতব্য বৃহত্তম বিদ্যুৎকেন্দ্র হতে যাচ্ছে। এটি ১,৮৩৪ একর জমির ওপর নির্মিত হবে, যা সুন্দরবন থেকে মাত্র ১৪ কিলোমিটার দূরে অবস্থিত।

রামপাল বিদ্যুৎকেন্দ্র নিয়ে সবচেয়ে বেশি উদ্বেগ রয়েছে এবং এটি গণমাধ্যমে ব্যাপকভাবে আলোচিত হয়েছে। অনেকেই আশঙ্কা করছেন যে, এই বিদ্যুৎকেন্দ্রগুলো সুন্দরবনের গুরুত্বপূর্ণ জলপ্রবাহের ভারসাম্য নষ্ট করবে, আশপাশের পানি ও বায়ু দূষিত করবে এবং তেল ও কয়লার দুর্ঘটনাজনিত বিপদের সম্ভাবনা বাড়িয়ে দেবে। রামপাল প্রকল্প পরিবেশগত প্রভাব মূল্যায়ন সংক্রান্ত নির্দেশিকাগুলোর লঙ্ঘন করছে। বাংলাদেশের জ্বালানি মন্ত্রণালয় কয়লা-ভিত্তিক তাপবিদ্যুৎকেন্দ্র নির্মাণের জন্য ৫০টি পূর্বশর্ত নির্ধারণ করেছে, যার মধ্যে অন্যতম হলো— প্রকল্পটি অবশ্যই পরিবেশগতভাবে সংবেদনশীল এলাকার সীমানা থেকে অন্তত ২৫ কিলোমিটার দূরে হতে হবে। কিন্তু রামপাল প্রকল্প এই শর্ত পরিষ্কারভাবেই লঙ্ঘন করছে। ইউনেস্কোর এক তদন্ত প্রতিবেদনে বলা হয়েছে যে, এই বিদ্যুৎকেন্দ্র সুন্দরবনের জন্য "গুরুতর হুমকি" সৃষ্টি করবে।

#### পরিবেশবাদী গোষ্ঠীগুলোর যুক্তি

প্রস্তাবিত বিদ্যুৎকেন্দ্রটি প্রতিদিন ২,১৯,৬০০ ঘনমিটার পানি পাসুর নদী থেকে গ্রহণ করবে বলে উল্লেখ করা হয়েছে। পরিবেশবাদীরা উদ্বেগ প্রকাশ করেছেন যে, এতে স্থানীয় পানি সরবরাহের ওপর গুরুতর প্রভাব পড়তে পারে। কারণ বিদ্যুৎকেন্দ্রটি ব্যবহৃত পানি পরিশোধন করে পুনরায় নদীতে ফেরত দেবে। তাদের মতে, এই দূষিত পানি নদীতে মিশলে সুন্দরবনের ম্যানগ্রোভ বন, জলজ প্রাণী এবং স্থানীয় সম্প্রদায়ের জীবনযাত্রা ক্ষতিগ্রস্ত হতে পারে, যারা এই পানির ওপর নির্ভর করে মাছ ধরা ও কৃষিকাজ করে। পরিবেশবিদরা আরও আশঙ্কা করছেন যে, এই প্রকল্পের কারণে তেল নিঃসরণের (oil spill) ঘটনা বাড়তে পারে, যা মারাত্মক বিপর্যয় ডেকে আনতে পারে। অতীতেও সুন্দরবনে তেল দুর্ঘটনার ভয়াবহ প্রভাব দেখা গেছে। ২০১৪ সালে, একটি তেলবাহী ট্যাংকার সুন্দরবনের সংবেদনশীল পরিবেশে ৭৫,০০০ গ্যালন তেল ছড়িয়ে ফেলে। তখন স্থানীয় জনগোষ্ঠী এ ধরনের দূষণের বিরুদ্ধে লড়াই করার মতো কোনো সরঞ্জাম বা সরকারি সহায়তা পায়নি।

২০১৩ সালে, ২০,০০০ বিক্ষোভকারীর অংশগ্রহণে একটি লং মার্চ অনুষ্ঠিত হয়, কিন্তু তা সরকারকে প্রকল্প বাতিল করতে রাজি করাতে ব্যর্থ হয়। এরপর ২০১৬ সালের ১০ মার্চ একই দাবিতে আরেকটি লং মার্চ আয়োজিত হয়। লং মার্চের অন্যতম সংগঠক আনু মুহাম্মদ বলেন, "যেকোনো যুক্তিসঙ্গত ব্যক্তি স্বীকার করবেন যে বিদ্যুৎ উৎপাদনের অনেক বিকল্প উপায় রয়েছে। কিন্তু সুন্দরবনের কোনো বিকল্প নেই।"

#### সরকারের পক্ষে উত্থাপিত যুক্তি

বাংলাদেশ সরকার এখন পর্যন্ত বিদ্যুৎকেন্দ্রগুলোর কারণে সুন্দরবনের ওপর কোনো নেতিবাচক প্রভাব পড়বে বলে স্বীকার করেনি। বাংলাদেশ-ভারত পাওয়ার কোম্পানির ব্যবস্থাপনা পরিচালক উজ্জ্বল ভট্টাচার্য বলেছেন, "এই প্রকল্প রামপাল এলাকায় অর্থনৈতিক সমৃদ্ধি বয়ে আনবে... যা স্থানীয় জনগণের সুন্দরবনের ওপর নির্ভরশীলতা কমাবে। বরং এটি সুন্দরবন রক্ষায় সরকারের সহায়ক হবে।" বাংলাদেশের প্রাক্তন প্রধানমন্ত্রী শেখ হাসিনার জ্বালানি উপদেষ্টা বলেছেন, বিদ্যুৎকেন্দ্র ও তার প্রভাব নিয়ে যে বিতর্ক চলছে, তা "তথ্যভিত্তিক নয়"। সরকার আরও দাবি করেছে যে, তারা উচ্চ মানের কয়লা আমদানি করবে, সুন্দরবনের ওপর প্রভাব কমানোর জন্য একটি  উচ্চতা বিশিষ্ট চিমনি নির্মাণ করবে এবং উন্নত প্রযুক্তির ব্যবহার নিশ্চিত করবে। প্রধানমন্ত্রীর মুখ্য সচিব রামপাল বিদ্যুৎকেন্দ্রের তুলনা করেছেন বড়পুকুরিয়া বিদ্যুৎকেন্দ্রের সঙ্গে। তিনি বলেছেন, রামপাল বিদ্যুৎকেন্দ্রে আরও আধুনিক ও পরিবেশবান্ধব প্রযুক্তি ব্যবহার করা হবে। যদিও তুলনামূলক নিম্নমানের বড়পুকুরিয়া বিদ্যুৎকেন্দ্র ঘনবসতিপূর্ণ এলাকায় অবস্থিত হওয়া সত্ত্বেও পরিবেশের ওপর কোনো নেতিবাচক প্রভাব ফেলছে না।

## আরও দেখুন

* সুন্দরবন জাতীয় উদ্যান

## তথ্যসূত্র

বিষয়শ্রেণী:সুন্দরবন
বিষয়শ্রেণী:বাংলাদেশের পরিবেশ
বিষয়শ্রেণী:পশ্চিমবঙ্গের পরিবেশ
বিষয়শ্রেণী:বন-সংক্রান্ত পরিবেশগত সমস্যা
বিষয়শ্রেণী:বাংলাদেশের পরিবেশগত সমস্যা
বিষয়শ্রেণী:ভারতের পরিবেশগত সমস্যা